Șeful Organizației Mondiale a Sănătății a declarat, duminică, că va fi imposibil să se îmbunătățească situația sanitară "catastrofică" din Gaza chiar dacă a fost aprobată prin consens o moțiune de urgență a OMS pentru a asigura sporirea accesului medical, relatează Reuters.
Oficialii palestinieni susțin la rândul lor că situația sanitară din zonă este dezastruoasă. Atacurile forțelor israeliene au lăsat cea mai mare parte a populației fără adăpost, cu penurii de electricitate, alimente și apă potabilă, iar sistemul medical este în fața unui colaps.
Acțiunea de urgență – care a fost propusă de Afganistan, Qatar, Yemen și Maroc – vizează intrarea personalului medical și a proviziilor în Gaza și cere OMS să documenteze cazurile de violență împotriva angajaților din sănătate și a pacienților, precum și să asigure finanțare pentru reconstruirea spitalelor.
"Trebuie să fiu sincer cu dumneavoastră: aceste sarcini sunt aproape imposibile în circumstanțele actuale", a declarat directorul general al Organizației Mondiale a Sănătății, Tedros Adhanom Ghebreyesus. Pe de altă parte, el a felicitat țările și a remarcat că este prima moțiune ONU aprobată prin consens după începutul războiului din Gaza.
Tedors le-a spus celor 34 de membri din board-ul de la Geneva că nevoile medicale din Gaza au crescut și că la fel s-a întâmplat și cu riscul de boală, iar sistemul sanitar a fost redus la o treime din capacitatea pre-conflict.